Mattias Tesfaye (S), 2023-04-25:
Tak til formanden for ordet.
I dag behandler vi Radikale Venstres beslutningsforslag, der pålægger regeringen inden udgangen af 2023 at nedsætte en trivselskommission – en kommission, der skal afdække årsagerne bag den stigende mistrivsel blandt børn og unge og komme med løsningsforslag til, hvordan vi kan forbedre børns og unges trivsel.
Langt de fleste børn og unge i Danmark har det godt – heldigvis.
De har venner, de har fritidsinteresser og en god og kærlig familie, de har en tro på, at der i livet vil være flest gode dage.
Der er rigtig mange hypoteser på spil i den offentlige debat, når vi prøver på at forstå årsagerne til den stigende mistrivsel: f.eks. skærmforbrug, sociale medier, internationale kriser, klima, præstationspres og meget, meget mere.
Men der er faktisk meget lidt solid viden om de konkrete årsagssammenhænge.
Vi ved meget lidt om, hvorfor vi ser en stigende mistrivsel blandt børn og unge, ikke bare i Danmark, men også internationalt.
Derfor er et af initiativerne i regeringsgrundlaget også, at vi skal have nedsat en kommission for det gode børne- og ungdomsliv.
Vi har i regeringen givet os selv den opgave, at vi vil forsøge at forstå mistrivslen blandt børn og unge bedre med henblik på at kunne imødegå den, og vi arbejder i øjeblikket på rammerne for kommissionen og dens arbejde og dens tidshorisont.
Jeg synes derfor, at forslaget egentlig har fat i noget væsentligt, men også foregriber nogle vigtige drøftelser, som vi i den kommende tid skal have.
Forslaget lægger bl.a. op til, at kommissionen skal afdække, hvilke løsninger der kræver ændringer i psykiatrien, og hvilke løsninger der kalder på ændringer i de pædagogiske rammer omkring børn og unge.
Og på nuværende tidspunkt har vi ikke taget endelig stilling til målgruppen for kommissionens arbejde, som er en vigtig problemstilling.
Nogle børn og unge er i en svær grad af mistrivsel.
De har behov for behandling i psykiatrien eller målrettede behandlingsindsatser i hverdagen for at kunne trives.
Andre børn og unge oplever en mildere grad af mistrivsel i en periode af deres liv, uden at det kræver behandling.
Her skal vi sikre de rette pædagogiske rammer og tidlige indsatser, så det ikke udvikler sig til længerevarende mistrivsel.
Det er endnu for os uafklaret, om kommissionen både skal fokusere på den brede, almene gruppe af børn og unge, hvor f.eks. pædagogiske rammer kan bidrage til trivsel, og gruppen af børn og unge med alvorlig mistrivsel, som kan kræve behandling i børne- og ungdomspsykiatrien.
Vores frygt – risikoen – er, at kommissionens arbejde bliver for mangeartet, hvis vi ikke giver den et nogenlunde præcist sigte.
Det inkluderer bl.a. en forebyggelsesplan for børn og unges sundhed med afsæt i Sundhedsministeriet, en hvidbog med initiativer, der kan beskytte børns færden på internettet, og en ny 10-årig psykiatriplan, hvilket også fremgår af regeringsgrundlaget.
Vi har i regeringen altså behov for at drøfte rammerne for en kommende kommission, også i relation til de andre initiativer, der handler om børn og unges trivsel.
Vores børn og de unge i vores samfund kan ikke være tjent med, at vi her træffer forhastede beslutninger, slet ikke når det drejer sig om deres trivsel.
Og derfor har vi behov for lidt mere tid, særlig til at få afgrænset målgruppen og dermed opgaveformuleringen for en kommission.